**75 helyszínen 300 programmal, világsztárok koncertjeivel vár a SopronFest**

**A SopronFest elindítja a Boldogság Évét**

**Június 1-jén hivatalosan is megnyitja kapuit a SopronFest, és ezzel kezdetét veszi a Boldogság Éve. A fesztivál egy héten át közel 75 helyszínen 300 programmal várja a közönséget városszerte. A pünkösdi hétvégén, június 6. és 8. között a Lővérekben hazai és világsztárok lépnek színpadra, köztük Timmy Trumpet, Parov Stelar, Worakls, a Halott Pénz, Desh, Dzsúdló, Majka, Ákos és az Earth, Wind & Fire Experience. A warm up héten a belvárosban és Sopron környékén podcast beszélgetések, irodalmi programok, képzőművészeti kiállítások és túrák várják a közönséget, 16 privát séta keretében a helyiek mutatják be a szívükhöz igazán közel álló helyeket, az éttermekbe vendég séfek érkeznek, valamint 10 alkalmi kiállítás nyílik. A fesztivál programjainak többsége a boldogság kérdéséhez kapcsolódik: vajon hogyan érhetjük el a boldogságot a hétköznapokban, kamasz gyerekeinkkel, betegen, a gasztronómiában, vagy a művészetekben? Ehhez kapcsolódóan riportfilm sorozatot is készítettek, amely a fesztivál YouTube csatornáján érhető el. A SopronFest eseményeinek egy része ingyenesen látogatható, a pünkösdi programokra elővételben a honlapon válthatók jegyek.**

**Indul a Boldogság Éve!**

*„A fesztiválok valódi ünnepek, olyan alkalmak, amikor a közönség elfelejti a gondjait és valóban boldog. Úgy gondoljuk, ennél többet is tehetünk annak érdekében, hogy a mindennapok is szebbek, könnyebbek legyenek, a közönség megtalálja a boldogságot az életében. A SopronFesttel elindul a Boldogság Éve. Arra biztatunk mindenkit, hogy csatlakozzon ehhez a programhoz, és segítsünk egymásnak megtalálni a boldogságot. “Neked mit jelent a boldogság” címmel készült egy hét részes riportfilm, 15 példakép részvételével, amely a YouTube-on érhető el, de városszerte ugyanezt a kérdést járjuk körül a meghívottjainkkal. Ki, hogyan próbálja megtalálni a boldogságot a munkában, a családban, a kamasz gyerekeivel, a művészetben, a gasztronómiában, vagy akár betegen”* - foglalta össze a Boldogság Éve koncepcióját **Lobenwein Norbert**, alapító.

„*Sopron város vezetői bíztattak arra bennünket, hogy egy új fesztivált indítsunk útjára a Hűség városában. A célunk az, hogy „fenntartható méretű”, emberléptékű fesztivált működtessünk. A SopronFest különlegessége, hogy közel 75 helyszínen zajlik és a szervezésben nagy szerep jut a város aktív vállalkozóinak, szolgáltatóinak is. Naponta tízezer vendéget várunk az erdő közepén, a korábbi Lővér Kempingben kialakított helyszínen, ahol a Sopron Nagyszínpad mellett a Boldogság Színpad és a Telekom Secret Garden fogadja a közönséget. Utóbbi egy korábbi lőtéren, hatalmas fák ölelésében igazi ékszerdoboz a fesztivál szívében.* *A SopronFest fő eseménye a pünkösdi hétvégén, június 6. és 8. között várja a közönséget”* - mondta el **Fülöp Zoltán**, a Weekend Event Kft. vezetője.

**Világsztárok és hazai kedvencek a Lővérekben**

Az idei programban öt nemzetközi név is szerepel. A nagyszínpadon headlinerként szerepel **Timmy Trumpet**, „a trombitás DJ”, akit a világ egyik legsikeresebb, legjobban várt előadójaként jegyzik a legnagyobb fesztiválokon is. A határ túloldaláról érkezik **Parov Stelar**, aki nem először jár Sopronban és most is sokan mozdulnak meg miatta még az ország túlsó végéből is. Itt lesz **Worakls**, a finom elektronika egyik igazán fontos alakja, az ausztrál **DUB FX** és a legendás **Earth, Wind & Fire Experience,** akiknek dalain generációk nőttek fel.

Sokszínű hazai fellépők névsora is: **Ákos, Halott Pénz, Majka, Desh, Dzsúdló, Pogány Induló, Carson Coma, T.Danny, Valmar, Parno Graszt és L.L. Junior** – hogy csak néhányat említsünk a 3 nap izgalmas nevei közül.

**Ünnepi hangulat a belvárosban**

*„A SopronFest deklarált célja, hogy „urbán fesztiválként” bemutassa, élettel töltse meg a Hűség Városát. A fesztivál „szíve” a Várkerület, a Mária-szobor és környéke lesz, ahol június 1-jén a* ***Budapest Bár*** *koncertje nyitja meg a fesztivált, mások mellett* ***Lovasi Andrással és Szűcs Krisztiánnal*** *a vendégek között. Az ezt követő napokban, az ingyenesen látogatható programban a* ***Kaláka, Halász Judit, Grecsó Krisztián és Beck Zoltán****, valamint a* ***Secret Fusion*** *és a* ***Be Massive*** *csapata lép színpadra”* - emelte ki **Váncza Panna**, a SopronFest projektvezetője.

Innen karnyújtásnyira, a Kultúrpresszó Terasz egész héten naponta több programmal várja a közönséget. A **Magyar Jazz Szövetség és a Müpa** ajánlásával minden napra jutnak jazz-koncertek, **Járai Márk Cseh Tamás dalaival** érkezik, a csütörtöki olasz esten pedig a Carson Coma frontembere, **Giorgio** és a neves olasz séf, **Gianni** érkezik. Finom, olasz falatok, minikoncert és beszélgetés a Várkerület forgatagában…

**SopronFest ART – 10 időszaki kiállítás nyílik**

A SopronFest idején a város állandó kiállításai mellett tíz további várja a közönséget. A június 1-jei ünnepélyes megnyitóval egy időben számos tárlat is megnyílik.

A Várkerületen a Mária-szobor tövében felépülő színpad mellett **„Boldogság”** címmel nyílik kiállítás. **Cserbik Rita, Kovács Gombos Gábor, Shane 54, Szurcsik József és Weiler Péter** arra vállalkozott, hogy egy-egy boldogság ihlette alkotással készülnek a SopronFest látogatóinak, melyeket nagy méretben és eredetiben is láthat majd a közönség.

Ugyanezen a helyszínen **„A hűség városa”** címmel először csodálhatjuk meg azokat a hatalmas szíveket, amelyeket a 2024-es SopronFest alkalmából **Bereczki Kata, Bukta Imre, EfZámbó István, Labrosse Dániel, Mascher Róbert, Sibitka Panni, Soós Nóra és Weiler Péter** alkotott.

A Liszt Központ Munkácsy termében június 1-jén két kiállítás is nyílik. A Bodó Galéria **Bornemisza László** izgalmas, mesevilágot idéző életművét mutatja be. A Lobenwein Galéria pedig **Nekem a Balaton** címmel húsznál is több alkotó munkáit sorakoztatja fel, amelyek kivétel nélkül a magyar tengert ábrázolják. A kiállítást a Best of Balaton nagykövete, **Ördög Nóra** és a VisitBalaton365 elnöke, **Princzinger Péter** nyitja meg.

**Esther Horvath**, soproni származású fotográfusnak először nyílik kiállítása szülővárosában **A Sarkvidéki Éjszaka Csillagai** címmel. A World Press Photo máig első és egyetlen női magyar díjazottja az utóbbi években a norvégiai Spitzbergákon, a világ legészakibb pontján működő nemzetközi tudományos kutatóbázison dolgozik, mely a globális felmelegedés epicentruma. A kiállítás dokumentarista képanyaga és történetei a sarki éjszakában zajló mindennapi életet és tudományos kutatómunkát mutatják be a legzordabb környezeti körülmények között.

**Podcastek és beszélgetések városszerte**

A Telekom PodcastFest programjainak a várkerületi Kultúrpresszó Terasz, a Liszt Központ és a Soproni Egyetem Ligneuma ad otthont. Egy hét alatt közel 20 beszélgetésen vehetnek részt a SopronFest vendégei, a téma sok esetben itt is a boldogság keresése lesz.

Június 1-jén **Az első influenszerek** címmel **Radnai Péter Vitray Tamással** beszélget, míg este a hivatalos megnyitó **Boldog Fesztivált!** címmel zajlik, **Horváth Gergely** vendége **Rakovszky Zsuzsa, Cserbik Rita és Lovasi András** lesz**.**

**Boldogan, betegen?,** talán az egyik legmélyebb és legfontosabb beszélgetésben a riporter, **Kadarkai Endre** arról faggatja vendégeit – **Tari Annamária**, pszichoterapeutát és **Gazsi Zoltán**, az Eisberg cégvezetőjét – , **megfér-e egymás mellett a boldogság és a betegség,** és ha igen, mi kell hozzá? Kadarkai egy izgalmas portré beszélgetéssel is érkezik, az Unicum legendás “gazdáját”, **Zwack Sándor**t kérdezi.

**Józanon, boldogan** - **Till Attila** “És mi van Tomival” című filmje kapcsán a rendező és a főszereplő, **Thuróczy Szabolcs beszélgetnek**. A házigazda **Pándi Balázs** újságíró, Beton.Hofi dobosa lesz, aki maga is évek óta józanon éli életét.

**Boldogtalan nemzedék vs. szerető család?** - ez már a **Mandiner Podcast** témája, ahogyan az a beszélgetés is, amelynek címe: **Mi teszi boldoggá a választópolgárt 2026-ban?** A kérdésre **Hont András, Dull Szabolcs, Kacsoh Dániel és Kohán Máty**ás keresi a választ.

A **Boldogság Ügynöke** című dokumentumfilm a bhutáni boldogságkutató intézet munkáját követi, a film kapcsán a rendező, **Zurbó Dorottya** érkezik. És az ország két legszórakoztatóbb podcastere, **Márkó és Barna** ezúttal Sopronban lesz **Síkideg.**

**Boldogságtervező** címmel **Lil Frakk** vendégei – a Véletlenül írtam egy könyvet c. film producere, **Sümeghy Claudia** és forgatókönyvírója **Topolánszky Tamás** – saját stratégiáikat osztják meg arról, hogyan találják meg és tartják fenn a boldogságot a mindennapokban. **Lil Frakk** a várkerületi Kultúrpresszó teraszán **L.L. Juniorral** is beszélget majd.

**Siker Vs Boldogság: avagy van-e az egyik a másik nélkül?** - a nemrég teltházas Aréna koncertet adó 19 éves sztár, **Pogány Induló Miskovits Marcival** beszélget a Liszt Központban. **Kinek mi a dolga, lehetősége a boldog életre?** - ez már **Steigervald Krisztián és Szabó Béla** beszélgetésének témája. **Az Idén 130 Éves Soproni Sörgyár** ugyancsak egy podcast keretében tárja fel titkait. A **Telekom Magenta Podcast** pedig azt járja körül, hogy **vajon online lakik-e a Boldogság?**

**Navracsics Tibor** miniszter, “a veszprémi polgár”, a “mezőőr”, uniós biztos 16 éve szinte minden péntek reggel **Fiala János** vendége a Keljfeljancsi műsorában. Ezúttal a Kultúrpresszó teraszán láthatjuk és hallhatjuk őket.

A Soproni Egyetem idén is fontos stratégiai partnere a SopronFestnek: az egyik legnépszerűbb jegytípus, a Diákbérlet névadója, valamint számos program az Egyetem közreműködésével valósul meg, melyeknek a helyszínét is biztosítják.

**Kortárs irodalom a teraszon**

A Líra Irodalmi Terasz jóvoltából a kortárs irodalom kiemelt alkotói érkeznek Sopronba. **Nádasdy Ádám** lebilincselő történetekkel készül az angol nyelv furcsaságairól, míg **Darvasi László** három generációt átívelő 20. századi monumentális nagyregényét mutatja be. **Kulka János** szívbemarkolóan őszinte portrékönyve kapcsán a szerzővel, **Gyárfás Dorkával** és a színészlegendával **Szikszai Rémusz** beszélget.

**Tele hassal, boldogan a SopronFesten**

A Sopron Gourmet programok keretében, egy héten át városszerte a boldogság lesz az ihletője Sopron legjobb éttermeinek, teraszainak és fagyizóinak. Azok a vendégek, akik SopronFest Klub karszalaggal is rendelkeznek, számos kedvezményre és kedvességre számíthatnak a helyi vendéglátóhelyeken.

**Nyáry Krisztián és Dragomán György** jóízű irodalmi beszélgetését három fogásos erdélyi vacsora mellett hallgathatjuk meg a **Deák Étteremben,** egyik este **Erhardt Zoli** mellett **Rákóczi Feri** lesz a házigazda az **Erhardt Étteremben,** a Fertő-part egyik leghíresebb és leghangulatosabb éttermében, a **Fagus Hotelben** pedig **Kovács Ákos és lánya, Anna** beszélgetése alatt fogyaszthatjuk el a vacsorát.

**Kalas Györgyi** gyerekeknek szóló főzősulit hoz a városba, a soproni borászatok pedig **pincetúrák és dűlőtúrák** keretein belül nyitják meg kapuikat. Utcai gasztrofesztivállal készül a **One Eleven** és barátai: az **1 Csepp Pálinka**, az **Anyukám Mondta**, a **Borsod Burger / A Leves**, a **Harrer Csokoládéműhely és Cukrászda**, az **Ikon**, a **Krois Brewery**, az **Iszkor**, a **La Téne** és a **Lokalista**, valamint soproni borászatok a **Vinodom** környékén, ahol borkóstolóval egybekötött talkshow-n is részt vehetünk.

**Mozi, premier előtti vetítés és riportfim-sorozat a boldogságról**

A Várkerülettől néhány percre található Elit Mozi termeiben is a boldogságot keressük a SopronFest alatt. A filmvetítések után beszélgetéseket hallgathatunk meg a rendezőkkel és szereplőkkel. A fesztivál ideje alatt az **És mi van Tomival?**, **A boldogság ügynöke**, a **Véletlenül írtam egy könyvet** és a **Romokból** című filmeket vetítik.

Sziget, VOLT Fesztivál, Balaton Sound, Művészetek Völgye, Fishing on Orfű, Paloznaki Jazzpiknik - ikonikus fesztiválok, amelyek évtizedek óta határozzák meg a nyári élményeket. Honnan indultak és hova tartanak? Mi hajtja őket: a szenvedély vagy az üzlet? Zene, sztorik, nosztalgia és sok-sok humor - Csizmadia Attila és Topolánszky Tamás **Fesztiválország** című dokumentumfilmjének premier előtti vetítését tekinthetjük meg.

Május 7-től a SopronFest YouTube csatornáján hetente debütálnak a **Neked mit jelent a boldogság**? című riportfilm részei. Az alkotásban 15 példakép és művész - Halász Judit, Csókay András, Cserbik Rita, Gém Péter, Kadarkai Endre, Grecsó Krisztián, Co Lee, Sisi, Lil Frakk, Manuel, T. Danny, Ákos, L.L. Junior, Fluor Tomi és Marsalkó Dávid – ült le Horváth Gergely mikrofonja elé, és vallott arról, számukra mit jelent a boldogság. A sorozat az ő történeteiket és vallomásaikat megismertetve próbál utat mutatni azoknak, akik a hétköznapokban keresik a boldogságot.

**Múltidéző nulladik nap a Telekommal**

A SopronFest nulladik napján június 5-én Sopronba érkezik a Telekomosok Fesztiválja is, amely már harmadik éve viszi házhoz a Telekomos ügyfeleknek a kikapcsolódást egyedi kulturális rendezvényekkel. Idén Sopronban a Telekomosok Fesztiválja visszarepít a múltba és megidézi az 1993-as Volt Fesztivál hangulatát. Lesz minden, ami akkor Volt: a Soproni Sportcentrumban, ma Novomatic Aréna, fellép a Tankcsapda, lesznek retro játékok és a VOLT-os kezdeti korszakot megidéző számos egyéb program is.

**Privát Séták**

A SopronFest egyik igazán izgalmas eseménysorozatának főszereplői maguk a soproniak. A fesztivál szervezői arra bíztatták a helyieket, hogy a Privát Séták keretében, saját történeteiken keresztül mutassák meg a város ismert és titkos kincseit. A 16 séta mindegyike ingyenes, a program már május 29-től elindul**.**

Az első sétát a SopronFest és a VOLT alapítói, **Fülöp Zoltán és Lobenwein Norbert** tartják, május 29-én „Micsoda Buli! Micsoda Séta!” címmel. **Dr. habil Tóth Imre**, történész, múzeumigazgató „A visszatérések tere. Szubjektív tértörténet az Avatótiszt Bácsitól Lenck Sámuelig” címmel várja a sétálni vágyókat. **Dj Jokó** "A Gyógygödörtől - Kocsmatemplomig" címmel két alkalommal is biciklitúrát szervez.

„A ledobott traktortól a világháborúig.” – ez a címe Prima Primissima-díjas **Kiss Róbert Richard** újságíró, turisztikai szakember programjának. **Horváth Ferenc** újságíró, a Soproni Téma főszerkesztője Kurucdombi sétára, **Főző Gábor**, vagyis „from Bob” Retró sétára, **Veress Győri Sándor** pedig „Kőbe zárt múlt!” címmel invitálja barangolásra vendégeit.

Séta a Kárpáti Malomban és nosztalgia mozi - ez már **Dr. Kárpáti György** programja, **Hoffer Péter**, a Hoffer Dobsuli vezetője és Rúzsa Magdi dobosa pedig Az ifjú “John Rambo” a Lőverekben címmel hirdetett rövid kirándulást.

Érkezik **Farkas Zolek**, aki a nagymamája történetei nyomán mutatja be a várost. Az egyik igazán várt séta az országszerte ismert, soproni származású rendező, **Réthly Attila "Rétes"** nevéhez köthető: „Szabadaz Á - bolyongás kamaszkorunk rejtett zugaiban”.

Az édesszájúak kedvenc privát sétája **Harrer-Abosi Beatrix és Kuslics Péter Cousteau** vezetésével az Édes nosztalgiázás Sopronról, Sopronban. **Dr. Magas László,** a Páneurópai Piknik alapítója Sopron XX. századi történelmének nevezetes emlékműveit mutatja be. **Fegyverneky Zsófi és Major Misi** - Palánktól a pódiumig – Sopron sportos fesztiválmúltja címmel készül megmozgatni a közönséget. **Dr. Fábián Attilával,** a Soproni Egyetem rektorával, **Dr. Sarkady Sándor** tudományos kutatóval és **Cserpes Tamás** kertészmérnökkel pedig “Selmecbányától Sopronig” - Természetesen Veled! címmel sétálhatunk. **Dr. Barcza Attila**, Sopron és térsége országgyűlési képviselője gyönyörű természeti környezetbe invitál Hogyan tovább Fertő-tó? című sétáján.

 **Trabant és börtön**

A Privát Séták mellett természetesen most is számos túra várja a SopronFest idején a közönséget. A **Trabant Túrák** keretében ezekkel a szeretett korabeli járgányokkal saját magunk járhatjuk be a rendszerváltás szimbólumaként jegyzett Sopront és környékén, az egykori Vasfüggöny útvonalát. De még **a Sopronkőhidai Fegyház és Börtön** szigorúan őrzött kapui is megnyílnak a kíváncsiskodó szabad polgárok előtt.

**Részletes program:**<https://sopronfest.hu/>